09/06/2022 | Administración LocalMunicipal
A Coruña
Deportes
Anuncio da Concellaría de Deportes, polo que se publican as Bases reguladoras da convocatoria de asignación de usos das instalacións deportivas municipais para actividades deportivas de adestramento durante a tempada 2022-2023

ANUNCIO da Concellaría de Deportes, polo que se publican as Bases reguladoras da convocatoria de asignación de usos das instalacións deportivas municipais para actividades deportivas de adestramento durante a tempada 2022-2023 1. OBXECTO Estas bases teñen por obxecto regular as condicións polas que a Concellaría de Deportes vai proceder ao reparto das horas de uso das instalacións deportivas municipais, xa sexan instalacións propias ou cedidas ao Concello da Coruña mediante un convenio, para a realización de actividade deportiva de adestramento, por parte das entidades detalladas no punto 2 que desexen solicitar horas para ese fin. Debido a que na cidade da Coruña hai un número elevado de entidades deportivas que non dispoñen de instalacións para realizar os seus adestramentos, a Concellería de Deportes pretende realizar un reparto do uso das horas libres semanais nas ditas instalacións entre todas as entidades deportivas interesadas. Para iso, realízase esta convocatoria, baseada nun procedemento de concorrencia competitiva. Corresponde ao Concello da Coruña, a través da Concellería de Deportes, a promoción do deporte e a utilización das instalacións deportivas, como así establece entre as súas competencias propias a Lei 7/1985, de 2 de abril, Reguladora das Bases do Réxime Local, no seu artigo 25.2. A mesma competencia está recoñecida para os municipios na Lei 5/1997, do 22 de xullo, de Administración Local de Galicia. A súa vez, a Lei 3/2012, do 21 de abril, do Deporte de Galicia establece no seu artigo 8 entre as competencias dos municipios: - Fomentar, promover e difundir o deporte, especialmente en idade escolar. - Construír, xestionar, ampliar e manter as instalacións deportivas de titularidade municipal, e no seu caso, a xestión e mantemento das de titularidade autonómica cuxo uso e xestión lle sexan cedidas. - Velar pola plena utilización das instalacións deportivas da súa titularidade, procurar a participación das asociacións deportivas do seu ámbito municipal na optimización do uso destas e coidar a súa debida hixiene e seguridade. En base ás devanditas competencias, a Concellería de Deportes é responsable de optimizar ao máximo o uso das instalacións deportivas municipais de tal forma que, no caso de que queden horas libres que non vaian ser utilizadas pola dita Concellería de forma directa, deberá asegurarse o maior uso deportivo posible das instalacións por parte da cidadanía e entidades. A gran demanda destas instalacións dá lugar a que sexa necesario aprobar estas bases e regular de forma ordenada o procedemento de solicitude das instalacións, así como a prelación do reparto das horas semanais dispoñibles. Non se ofertarán as horas das instalacións que sexan necesarias para a realización de competicións. No caso de que durante a tempada 2022-2023 deban realizarse competicións en horas que lle están asignadas a calquera dos suxeitos beneficiarios desta convocatoria, deberán deixar as horas libres para realizar as competicións sen ter dereito a ningún tipo de compensación.2. SUXEITOS Poderán solicitar mediante este procedemento o uso das instalacións deportivas municipais os seguintes suxeitos: 1. Entidades deportivas con sede social na cidade da Coruña, definidas polo artigo 40 da Lei do Deporte de Galicia: clubs deportivos, agrupacións deportivas escolares, seccións deportivas e federacións deportivas, todas elas sen ánimo de lucro. Terán prioridade á hora de realizar o reparto aquelas entidades que non dispoñan de instalación propia ou cedida de forma gratuíta.2. Deportistas individuais con licenza federativa empadroados na cidade da Coruña que precisen das instalacións deportivas municipais para realizar adestramentos. Considérase deportista individual aquela persoa que practique unha modalidade deportiva de carácter individual. Ten a consideración de deporte individual a modalidade deportiva que sexa practicada por un ou dous deportistas como máximo en función do seu regulamento.3. Sociedades Anónimas Deportivas con sede social na cidade da Coruña, sempre e cando non dispoñan dunha instalación propia ou cedida para adestramentos e realicen as súas competicións na cidade da Coruña. Establécese como requisito que a SAD realice a maior parte das súas competicións na instalación que solicita para o adestramento. Terán prioridade no reparto aquelas SAD que participen en ligas profesionais de ámbito nacional debido ao recoñecemento que iso implica para a cidade da Coruña.3. RÉXIME XURÍDICO E NORMATIVA APLICABLE Tanto o reparto de horas como o uso das instalacións deportivas municipais deberá realizarse respectando as Bases reguladoras desta convocatoria e, en todo caso a normativa vixente, en concreto: - Lei 7/1985, do 2 de abril, reguladora das bases do réxime local. - Real Decreto 1372/1986, do 13 de xuño, polo que se aproba o regulamento de bens das entidades locais. - Lei 5/1997, de 22 de xullo, da administración local de Galicia. - Lei 33/2003, del 3 de novembro, de patrimonio das administracións públicas. - Lei 3/2012, de 2 de abril, do deporte de Galicia. - Lei 10/2017, do 27 de decembro, de espectáculos públicos e actividades recreativas de Galicia. - Ordenanza Fiscal núm.15 do Concello da Coruña, reguladora da taxa pola prestación de servizos e polo uso das instalacións deportivas municipais. - Normas de uso das instalacións deportivas municipais aprobadas pola Xunta de Goberno Local 20 de xullo de 2007. - Para o caso das instalacións cedidas pola Universidade da Coruña e a Deputación da Coruña ao Concello da Coruña deberán respectarse as normas de uso propias desas instalacións.4. INSTALACIÓNS OBXECTO DA CONVOCATORIA No Anexo I que se achega con estas Bases inclúese unha táboa na que se enumeran todas as instalacións deportivas municipais onde se permitirán realizar adestramentos, o tipo de modalidade deportiva permitida en cada unha delas e as horas ofertadas. Como norma xeral distribuiranse horas de luns a venres entre as horas que non estean reservadas pola Concellaría de Deportes para o desenvolvemento das súas actividades e Escolas Deportivas Municipais. En determinadas instalacións poderanse ofertar ademais horas en sábados e domingos. Nas devanditas instalacións existen na actualidade horas dispoñibles que se poden ofertar para uso deportivo. Non obstante, a dispoñibilidade pode cambiar ao longo do ano para aumentar a oferta de programación propia ou ben para dar cobertura a competicións deportivas que se teñan que realizar nas instalacións. Do mesmo xeito poderase limitar o uso das instalacións concedidas de forma temporal como consecuencia da realización de obras, por motivos sanitarios ou realización de eventos municipais. O Servizo Municipal de Deportes proporá de xeito motivado a desestimación daquelas solicitudes que pretendan levar a cabo a práctica de modalidades deportivas distintas ás indicadas no Anexo I para cada instalación. Con todo, o propio Servizo desestimará as solicitudes de uso daquelas instalacións que polas súas características particulares, entrañen riscos ou molestias a outras persoas, sexan deportistas ou usuarias das instalacións.5. REQUISITOS PARA PARTICIPAR NO PROCEDEMENTO Deberán cumprirse os seguintes requisitos: a. Que se pretendan realizar actividades deportivas de adestramento cuxo principal obxectivo é a participación e/ou consecución dun resultado deportivo en competicións desenvolvidas no ámbito federativo ou nas competicións recoñecidas pola Administración Deportiva. Non se concederán horas para equipos ou deportistas individuais que non estean destinados a adestramentos para competición, nin se terán en conta para o cálculo da puntuación establecida no punto 8 o número de licenzas federativas correspondentes aos equipos dunha entidade deportiva que non participen en competicións. b. Que a actividade se realice por unha entidade que se corresponda con calquera dos suxeitos descritos no apartado 1 destas bases e cuxo adestramento e/ou competicións teñan como sede esta cidade. c. Na data da proposta de resolución as entidades solicitantes deberán estar inscritas (ou en trámite de inscrición) no REMAC cos datos actualizados. A inscrición no REMAC será comprobada antes da proposta de resolución definitiva. No caso de que se presente algunha entidade que non cumpra os requisitos anteriores poderá excluírse directamente do procedemento e as horas propostas inicialmente para esa entidade serán ofertadas entre os demais solicitantes.6. CRITERIOS DE REPARTO O reparto de horas de uso de cada instalación deportiva farase en base aos seguintes criterios: a. Como norma xeral prima a regra de que todos os clubs e entidades deportivas con sede social ou delegación na cidade da Coruña deberían obter como mínimo 1 hora para adestramentos. Se fose necesario, co fin de cumprir con esta regra, a Mesa de Avaliación poderá dividir instalacións deportivas e modificar o Anexo I para realizar o reparto. A modificación do Anexo I debe quedar motivada na Acta. No caso de que fose necesario, a Mesa poderá propoñer concederlle horas a unha entidade deportiva fora do horario solicitado. Nese caso, deberase aceptar expresamente pola entidade. Se fose necesario poderanse asignar horas quincenais ou mensuais. b. Asignaránselle horas a unha entidade sempre e cando as solicite para o adestramento dun deporte permitido nesa instalación e que ademais coincida co obxecto polo que está constituído o club ou entidade. c. Tratarase de asignar tantas horas como sexa posible dentro das solicitadas. O número de horas asignado poderá ser inferior no caso de que haxa moitas solicitudes para ese mesmo horario. Nese caso haberá que atender aos criterios de baremo e ao acordado pola Mesa de Avaliación. d. A asignación das horas de uso por parte de Mesa de Avaliación poderase facer atendendo ás categorías dos equipos e idades das persoas deportistas. e. No caso de que haxa dúas ou mais solicitudes coa mesma preferencia, asignaranse as horas intentando conseguir equidade entre as entidades solicitantes. Para iso tomarase como referencia a valoración obtida por cada solicitante en función do baremo establecido no seguinte punto. Os criterios de baremación utilizaranse exclusivamente para coñecer a envergadura ou importancia do club ou entidade. A maior puntuación enténdese que se trata dun club de maior envergadura e que polo tanto precisa mais número de horas para os adestramentos. Intentarase que a igualdade de puntuación se consigan o mesmo número de horas. Sen embargo, no caso de que en base a ese criterio de reparto fose quedar algún club ou entidade deportiva sen horas, a Mesa de Avaliación poderá variar o criterio de reparto co fin de outorgarlle algunha hora ao club ou entidade que obtivo menor puntuación. Nese caso debe quedar claramente motivado na Acta. f. Tomarase como referencia o número de horas semanais que se utilizaron na tempada anterior para adestramento nas instalacións deportivas municipais co fin de non prexudicar a ningunha entidade no reparto de horas, de tal forma que poidan continuar nesta tempada de forma similar aos usos que viñan desfrutando no ano anterior, sempre e cando non se produza un agravio comparativo entre entidades e sempre e cando se respecten as peticións dos clubs ou entidades novas e que polo tanto non dispoñen de horas de uso. g. Poderase realizar un cálculo proporcional para repartir as horas entre unha ou varias entidades tomando como referencia o número de puntos obtidos no baremo e o número de horas dispoñibles nas que existe conflito. h. Ás entidades que non viran atendidas a totalidade das horas solicitadas, ofreceránselles horas noutras instalacións similares. i. Para a distribución das horas, teranse en conta o número de equipos de cada entidade deportiva na mesma categoría, de tal forma que se intentará que dúas entidades deportivas que teñan equipos nas mesmas categorías obteñan polo menos 1 hora para adestrar algún dos equipos desa categoría. Para iso, na solicitude deberase indicar o número de equipos cos que conta a entidade e as categorías dos mesmos.7. BAREMO Para obter a puntuación pola que se valorarán as solicitudes das entidades, aplicarase o seguinte baremo: 7.1 En función de se o adestramento se vai realizar por un equipo ou por unha persoa deportista individual, e co fin de optimizar o uso das instalacións de tal forma que se utilicen polo maior número de persoas posibles (máximo de 10 puntos): a. Deporte individual: 8 puntos b. Deporte por equipos: 10 puntos 7.2 En función do nivel da competición (os puntos son acumulativos, máximo de 56 puntos): a. Competición local: 5 puntos b. Competición provincial: 6 puntos c. Competición autonómica: 10 puntos d. Competición nacional: 15 puntos e. Competición internacional: 20 puntos 7.3 En función de se a entidade compite nunha liga profesional de ámbito nacional e se esas competicións teñen como sede as instalacións deportivas municipais (sempre e cando a solicitude faga referencia á mesma instalación na que compite, máximo de 10 puntos): a. Compite nunha liga profesional de ámbito nacional: 10 puntos. b. Non compite nunha liga profesional de ámbito nacional: 0 puntos A efectos desta convocatoria, considéranse ligas profesionais, entre outras, as seguintes: Liga Santander (fútbol – primeira división masculina) Liga Smartbank (fútbol – segunda división masculina) Liga Iberdrola (fútbol – primeira división femenina) ACB (baloncesto – primeira división masculina) LEB oro (baloncesto – segunda división masculina) ASOBAL (balonmano – primeira división masculina) LNFS (fútbol sala – primeira división masculina) LNFS (fútbol sala – primeira división feminina) OK liga (hockey sobre patines – primeira división masculina) OK liga (hockey sobre patines – primeira división feminina) 7.4 En función do número total de licenzas federativas que compitan (competición oficial e regular): ata un máximo de 40 puntos. Outorgaranse 0,05 puntos por cada licenza federativa debidamente acreditada, ata un máximo de 40 puntos. Nota: as licenzas federativas que se terán en conta son as que teñan en vigor á data de presentación do formulario.7.5 En función do número de licenzas federativas femininas que compitan (competición oficial e regular): ata un máximo de 20 puntos Outorgaranse 0,02 puntos por cada licenza feminina federativa debidamente acreditada, ata un máximo de 20 puntos. Nota: as licenzas federativas que se terán en conta son as que teñan en vigor á data de presentación do formulario.7.6 En función das licenzas federativas de menores de idade que compitan (competición oficial e regular): ata un máximo de 20 puntos. Outorgaranse 0,02 puntos por cada licenza de menores federativa debidamente acreditada, ata un máximo de 20 puntos Nota: as licenzas federativas que se terán en conta son as que teñan en vigor á data de presentación do formulario.7.7 En función do número de persoas socias ou abonadas da entidade solicitante: ata un máximo de 10 puntos. Ata 50 persoas socias ou abonadas: 2 puntos De 51 a 100 persoas socias ou abonadas: 4 puntos De 101 a 200 persoas socias ou abonadas: 6 puntos A partir de 201 persoas socias ou abonadas: 10 puntos 7.8 En función de se a entidade dispón de equipos inscritos en competicións federadas de modalidades adaptadas: 5 puntos 7.9 En función de se a entidade dispón dunha instalación deportiva para realizar adestramentos: No caso de non dispoñer de ningún tipo de instalación deportiva propia ou cedida de forma gratuíta ou en réxime de aluguer: 5 puntos. No caso de dispoñer na actualidade dunha instalación deportiva propia ou cedida de forma gratuíta ou en réxime de aluguer: 0 puntos.7.10 Convenio nominativo co Concello da Coruña: No caso de ter concedida polo Concello da Coruña unha subvención de concorrencia competitiva ou un convenio nominativo destinados ao fomento do deporte no que se poida incluír como gasto subvencionable o aluguer dunha instalación deportiva: 0 puntos. No caso de non ter concedida polo Concello da Coruña unha subvención de concorrencia competitiva ou un convenio nominativo destinado ao fomento do deporte: 2 puntos.8. PUNTUACIÓN EN CASO DE EMPATE No caso de que se elixan as mesmas horas e os mesmos días nunha instalación deportiva municipal por parte de dúas ou máis entidades, poderase utilizar o baremo establecido no punto 7 para establecer unha orde de prelación entre os solicitantes. Non obstante, a puntuación obtida pola aplicación deste baremo non é vinculante para obter o total de horas solicitadas, podendo a Mesa de Avaliación, dentro da potestade discrecional que lle outorga a lei, realizar un reparto equilibrado entre varios solicitantes atendendo as circunstancias particulares de cada caso. A puntuación total obtida por cada entidade será a resulta de sumar cada un dos puntos que lle correspondan por estes criterios enumerados no punto anterior.9. PROCEDEMENTO O procedemento polo que se lle distribuirán as horas de utilización privativa das instalacións deportivas municipais ás entidades solicitantes será o de concorrencia competitiva, mediante o cal se pretende garantir o reparto mais equitativo posible entre os/as solicitantes que presenten características similares. A instrución do procedemento corresponderalle ao Servizo Municipal de Deportes, e a resolución á Concelleira de Deportes, por delegación da Xunta de Goberno Local.9.1 Presentación de solicitudes e prazo As entidades deberán solicitar as instalacións e horarios que se axusten ás súas necesidades, atendendo á modalidade deportiva que se pode practicar en cada instalación e ao horario ofertado nesta convocatoria de acordo co Anexo I. As solicitudes presentaranse unicamente a través dun procedemento específico na Sede Electrónica no apartado correspondente á Convocatoria de Usos das Instalacións Deportivas Municipais, no prazo de QUINCE (15) DÍAS NATURAIS desde o día seguinte á publicación da convocatoria na páxina web municipal de Deportes. Cubrirase unha solicitude xenérica onde se indicarán todos os datos solicitados para dar paso a achega da documentación seguinte: a) Formulario específico de solicitude. b) Certificado acreditativo do número de licenzas federativas emitidas pola federación correspondente, onde deberá distinguirse entre número total de licenzas, número de licenzas de menores, número de licenzas femininas e o nivel das competicións. c) No suposto de non estar inscrita no REMAC deberá acreditar que a súa inscrición está en proceso de trámite. d) No caso de que se vaian realizar adestramentos con persoas menores de idade deberán declarar responsablemente que están en posesión da certificación negativa do Rexistro Central de delincuentes sexuais, conforme a Lei 26/2015, de 28 de xullo, (BOE 29-7-2015). e) Declaración responsable acreditativa da posesión dunha póliza de responsabilidade civil actualizada ao período de uso, actividade e instalación; nos termos esixidos no art.8 e disposición transitoria terceira da Lei 10/2017, de 27 de decembro, de espectáculos públicos e actividades recreativas de Galicia, e art.23 da Lei 3/2017 do deporte en Galicia. f) Todas as persoas usuarias das actividades deportivas desenvolvidas polas entidades beneficiarias deberán ter garantida a asistencia sanitaria; en consecuencia deberán presentar unha declaración responsable, indicando que todas as persoas participantes (incluídas as aspirantes ou en período de proba) dispoñen de licenza federativa e/ou a necesaria póliza de accidentes que garanta a asistencia sanitaria en dita actividade e coa mesma cobertura que se de licenza federativa se tratase ás persoas participantes que non estean federadas. g) Relación de persoal (adestradores/as, coordinadores/as ou persoal de apoio) da entidade que utiliza as instalacións deportivas municipais e declaración responsable de que posúen a licenza federativa. h) No caso de ter persoal con contrato laboral, declaración responsable de que se encontran de alta na Seguridade Social. No caso de que nalgún momento do procedemento se observe que se achegaron datos falsos co fin de obter un maior número de horas, o Servizo Municipal de Deportes poderá propor que se revogue o uso outorgado inicialmente. No caso de que no transcurso do procedemento se dean circunstancias que alteren os datos facilitados, a entidade debe poñelo en coñecemento do Servizo Municipal de Deportes o antes posible.9.2 Requirimento de documentación Logo de finalizar o prazo de presentación, publicarase a listaxe cos datos extraídos das solicitudes na páxina web de Deportes e revisadas as solicitudes poderase requirir documentación nun prazo de 10 días hábiles.9.3 Resolución provisional Unha vez pechado o prazo e recibidas todas as solicitudes, realizarase unha valoración das mesmas e formularase unha proposta de resolución provisional coa asignación de horas de uso. A valoración será realizada pola Mesa de Avaliación, a cal deberá atender aos criterios establecidos nos puntos 7 e 8 para realizar a súa proposta de asignación de horas de uso. A Mesa de Avaliación das solicitudes será nomeada pola concelleira de Deportes, e estará composta por: - Presidente/a: un técnico/a da Administración Xeral de grupo A1 pertencente ao Servizo Municipal de Deportes. - Vogais: tres técnicos/as deportivos de grupo A1 pertencentes ao Servizo Municipal de Deportes. - Secretario/a: unha persoa pertencente ao Servizo Municipal de Deportes 9.4 Publicación da proposta de resolución provisional, alegacións e presentación de documentación A proposta de resolución provisional pola que se distribúen as horas de uso das instalacións deportivas será publicada para coñecemento xeral na páxina web de Deportes ( www.coruna. gal/deportes ), no taboleiro de edictos do Concello da Coruña, e nos taboleiros de anuncios do Servizo de Deportes (Palacio dos Deportes de Riazor, Cidade Deportiva da Torre Arsenio Iglesias e Polideportivo do Barrio das Flores) e no teléfono de información gratuíta 010. Contra a proposta de resolución provisional poderanse interpoñer as alegacións que se estime oportunas no prazo de 10 días hábiles que se contarán a partir do día seguinte ao de publicación da resolución. As alegacións deberán presentarse por Sede Electrónica do Concello da Coruña.9.5 Resolución definitiva Valoradas as alegacións, se publicará a resolución definitiva. En tanto non se resolva o procedemento, continuarán os usos de instalacións deportivas que estiveran vixente ata ese momento.9.6 Recursos A resolución do procedemento poñerá fin á vía administrativa e contra a mesma poderá interpoñerse dende a data da súa publicación, no prazo dun mes, o recurso potestativo de reposición, ou, no prazo de dous meses, o recurso contencioso administrativo. RÉXIME DOS USOS CONCEDIDOS E NORMAS DE USO a. A administración municipal quedará facultada para a modificación ou suspensión puntual dos usos finalmente adxudicados en función das necesidades da Concellaría de Deportes ou, no seu caso, da Universidade da Coruña e da Deputación da Coruña, sen que a entidade afectada teña dereito a ningunha compensación. O Servizo Municipal de Deportes notificaralle tal circunstancia á entidade que teña concedidos eses usos ao correo electrónico facilitado na súa solicitude cunha antelación mínima de dous días, sempre que sexa posible, e indicaráselle o motivo da suspensión. No caso de que sexa necesario realizar calquera modificación da resolución definitiva ditarase outra resolución motivada que lle será notificada á entidade interesada. b. A distribución dos usos para adestramento non faculta á entidade para poder realizar unha competición deportiva dentro dos días e horarios asignados. No caso de que se teña que realizar unha competición deportiva deberá solicitalo con antelación suficiente ante o Servizo Municipal de Deportes presentando unha solicitude por rexistro. c. Os usos concedidos estenderanse desde o 1 de setembro de 2022 (ou data da resolución, se esta fose posterior) ao 30 de xuño de 2023. Exclúense as seguintes datas: do 26 de decembro ao 8 de xaneiro, ambos incluídos, e os meses de xullo e agosto; con excepción dos calendarios oficiais de competición. Os interesados que precisasen usos nestes períodos excluídos deberán solicitar tales usos, de xeito expreso e xustificado, por rexistro de entrada e coa debida antelación; as solicitudes poderán ser desestimadas de xeito motivado. No caso de que varias entidades pidan o mesmo, aplicaranse os criterios de preferencia previstos nas presentes bases. d. Cando o beneficiario resultase ser unha asociación representativa doutras entidades, na repartición de tales usos entre os seus asociados deberá darlle preferencia a aquelas instalacións que están a pedir e, en igualdade de condicións, primarase o asociado que teña un maior número de deportistas en activo. Intentarase primar, sempre que sexa posible e en coordinación coa asociación, a proximidade da instalación á sede do asociado. e. Os usos das instalacións deportivas farase nas condicións fixadas pola presente convocatoria e a resolución da mesma, así como nas normas establecidas para o uso das instalacións deportivas que se achegan a estas Bases como Anexos. En consecuencia, calquera uso diferente ao concedido ou a modificación deste deberá ser formalmente solicitado pola entidade interesada, e o/a Concelleiro/a delegado/a competente resolverao. f. Os adxudicatarios obríganse a utilizar as instalacións nos termos que lle foron concedidos. No caso de que non poidan utilizar a instalación de forma temporal deberán comunicalo ante o Servizo Municipal de Deportes o cal estará facultado para ofertar as horas que non se van usar de forma libre. A comunicación do cese temporal do uso das instalacións deportivas deberá facerse cunha antelación mínima de 2 días hábiles. Dita comunicación deberá facerse por Sede Electrónica, indicando no asunto o cesamento do uso das instalacións, o período de tempo e o motivo. No caso de que non se realice esta comunicación, o Servizo Municipal de Deportes poderá considerar que non se está a utilizar a instalación sen causa xustificada e poderá ditar unha resolución onde a entidade perda o dereito ao uso da instalación. A realización de competicións fóra da cidade que coincidan coas horas de uso será causa xustificada para a non utilización sempre e cando se comunique coa antelación suficiente ante o Servizo Municipal de Deportes. g. O Servizo Municipal de Deportes levará un control exhaustivo do uso das instalacións deportivas municipais por parte das entidades que o teñen concedido. Dito control realizarase polo persoal de conserxería de cada instalación e será anotado no programa informático de xestión de accesos do Servizo Municipal de Deportes. No caso de que se produza infrautilización das instalacións por parte das entidades sen causa xustificada informaráselle desta circunstancia á Concellaría de Deportes que ditará unha resolución pola que a entidade perderá o dereito ao uso da instalación nesas horas infrautilizadas durante o que resta de tempada. Considerarase que existe infrautilización dunha instalación nos seguintes casos: - No caso de deportistas individuais: cando o deportista e adestrador/a falten aos adestramentos na instalación 3 días sen xustificación. - No caso de equipos, cando se dea calquera das seguintes circunstancias: a) Que o equipo e adestrador/a falten aos adestramentos na instalación 3 días sen xustificación. b) Que non acuda ao adestramento o 60% do equipo sen causa xustificada. En ningún caso se permitirá que un equipo solicite unha instalación deportiva e posteriormente non veña a adestrar como tal, senón que se faga de forma individual por parte dos/as xogadores/as. Isto será considerado un caso de infrautilización da instalación e dará lugar á perda do dereito a gozar da instalación nesas horas para o resto da tempada. h. A entidade non poderá transferir total ou parcialmente a terceiros alleos á mesma, os usos concedidos nin desenvolver unha actividade distinta á que describiu na súa solicitude de participación na presente convocatoria; salvo que para isto último conte con autorización expresa do Concello. i. As entidades só poderán percibir retribución pola entrada de espectadores os días de competición. Non estará permitida a venda de mercadorías, merchandising, nin calquera outro tipo de transacción económica ou comercial, salvo solicitude e autorización expresa en contrario. Se se detectase que se percibiron retribucións por tales actividades incoaráselle o correspondente expediente contraditorio por incumprimento de condicións. j. En relación co anterior, o control de accesos levarase a cabo con persoal municipal, quedando terminantemente prohibido que ningún membro da entidade beneficiaria do uso dea ordes ao devandito persoal; agás nas competicións, nas que o control de accesos se realizará por persoal designado pola entidade, baixo a supervisión municipal. No caso de que se prevea para un determinado partido unha afluencia de público especial ou calquera outra circunstancia extraordinaria, a entidade comunicarao por escrito ao Servizo de Deportes cunha antelación de dous días para que se poidan adoptar as medidas pertinentes; de non facelo así a entidade beneficiaria asumirá todas as consecuencias que se poidan derivar da falta de comunicación. Porén, se pola importancia do evento fose necesario, segundo informe motivado do técnico municipal responsable da instalación, establécese uns servizos de vixilancia ou doutro tipo necesarios para garantir a boa orde do evento. A entidade solicitante deberá sufragar o custo dos mesmos. Con todo, tales servizos deberán axustarse ao protocolo de funcionamento das instalacións deportivas para espectáculos deportivos e ao disposto pola Lei 3/2012 do deporte en Galicia e a Lei de espectáculos e actividades recreativas de Galicia. k. É obrigatoria a asistencia das persoas adestradoras, delegadas ou directivas, maiores de idade, durante o desenvolvemento do adestramento, uso das salas, ximnasios e no uso dos vestiarios. En ningún caso poderá delegarse en deportistas ou nunha terceira persoa. l. No caso de cambios nos datos da solicitude, as entidades terán que comunicalo ao Servizo Municipal de Deportes. m. As entidades beneficiarias asumirán os danos que se ocasionen a terceiros ou aos propios bens municipais con motivo da devandita utilización da instalación deportiva. n. Todas as persoas usuarias das actividades desenvolvidas polas entidades beneficiarias deberán ter garantida a asistencia sanitaria polo que deberán presentar ante a Concellaría de Deportes, xunto coa súa solicitude, un seguro de accidentes con cobertura sanitaria ou no seu caso, a xustificación de que se conta con licenza federativa. No suposto de que non se presente esta documentación perderase o dereito ao uso da instalación mediante resolución motivada. ñ. As entidades ás que se lle conceda o uso da pista de atletismo de Elviña, do campo de herba natural do Estadio de Elviña da UDC e do pavillón da Normal deberán achegar tamén por rexistro, nos 10 días hábiles seguintes á publicación da resolución o formulario oficial (anexo I) cos datos solicitados pola UDC debidamente cumprimentados. o. As entidades ás que se lles asignen usos deberán: - Facilitar a colaboración de xogadores/as e/ou técnicos/as para actos puntuais de promoción deportiva ou eventos deportivos, que lles sexa solicitada polo Servizo Municipal de Deportes motivada por interese da cidade. - Prestar a colaboración organizativa posible en todos aqueles actos dentro do ámbito da súa propia competencia que sexan organizados en exclusiva polo Concello da Coruña. - O palco de presidencia de todas aquelas instalacións deportivas obxecto da presente convocatoria será presidido pola alcaldesa da cidade da Coruña ou persoa en quen delegue, que poderá cursar as invitacións oportunas ata un máximo do 50% da súa capacidade, correspondendo o resto á entidade beneficiaria do uso da devandita instalación. - Indicar en toda a publicidade da entidade o logo do Concello da Coruña e colocar publicidade do Concello durante a celebración dos seus eventos deportivos. A publicidade do concello será a predominante a nivel institucional. - Limitarse unicamente á exhibición da publicidade dos seus patrocinadores durante o desenvolvemento da competición, sendo da súa conta e risco, a colocación, retirada e almacenamento dos elementos e soportes que usen para iso. Os elementos publicitarios deben ser desmontables. No caso de que se deteriore a instalación colocando este tipo de elementos, deberase reparar a instalación a cargo do club ou entidade.10. EFECTOS DO INCUMPRIMENTO DAS NORMAS DE USO Constatado documentalmente o incumprimento de calquera das normas de uso da instalación, trasladaráselle por escrito á entidade para que formule as alegacións e presente as probas correspondentes en defensa das súas pretensións. Instruído o correspondente procedemento, ditarase a resolución administrativa que corresponda. No suposto de non serlle imputable á entidade darase orde de arquivo, e no caso de existir responsabilidade da entidade resolverase con: A) Apercibimento á entidade se non ten precedente algún na condición incumprida. B) Se ten precedente de incumprimentos, abrirase un expediente sancionador co seguinte procedemento: – Falta leve: neste caso sancionarase a persoa ou equipo responsable do incumprimento a 1 semana sen acceso a adestramentos ou competicións nas instalacións deportivas municipais. – Falta grave: esta falta resulta de incorrer 3 veces nunha falta leve. Neste caso sancionarase a persoa ou equipo responsable do incumprimento a 4 semanas sen acceso a adestramentos ou competición nas instalacións deportivas municipais. – Falta moi grave: esta falta resulta de incorrer de novo noutro incumprimento. A sanción a aplicar será a expulsión do equipo ou persoa polo que resta da temporada deportiva. C) Revogación do uso concedido. No caso de que o incumprimento se refira á non utilización ou infrautilización da instalación, a revogación limitarase a esa hora e día da semana que non está utilizando. Todo iso sen prexuízo de que provisionalmente se suspenda o uso durante a tramitación do correspondente procedemento. DISPOSICIÓN ADICIONAL PRIMEIRA. Condicións específicas para acceder á pista de atletismo e campo de herba natural do Estadio de Elviña da UDC. I. As persoas deportistas que accedan deberán estar en posesión de licencia federativa en vigor ou dispoñer dun seguro de accidentes deportivos específico. Ademais deberá acreditarse que toman parte, de xeito regular, nas competicións oficiais convocadas polas respectivas federacións deportivas, nas modalidades de atletismo (pista e saltos), fútbol e rugby. II. As persoas deportistas menores de idade, encadradas na modalidade de escola deportiva ou de promoción, así como os participantes aspirantes ou en período de proba, dispoñerán igualmente de licencia federativa en vigor ou, no seu caso, de seguro de accidentes deportivos específico. III. Nos supostos de persoas deportistas pertencentes a clubs, entidades e/ou agrupacións deportivas que non toman parte das modalidades de pista e o fagan noutras especialidades atléticas ou deportivas, serán tratados de xeito individualizado, previa solicitude motivada do club, entidade ou agrupación deportiva afectada. IV. As persoas deportistas que utilicen as instalacións da UDC deberán atender a Normativa de uso das instalacións deportivas, Escolas Deportivas Municipais e outras actividades aprobadas en Xunta de Goberno Local o 20 de xullo de 2007 e a fixada pola propia UDC. DISPOSICIÓN ADICIONAL SEGUNDA. Uso das instalacións deportivas na fin de semana. I. O uso das instalacións deportivas municipais obxecto da presente convocatoria quedarán reservadas ás fins de semana para as competicións deportivas, exceptuando determinadas instalacións onde se ofertan horas en sábado e domingo. Agás que, de xeito excepcional e motivado, se destinen para outros usos. II. Para acceder ao uso dunha instalación deportiva con fins competitivos, a reserva solicitada deberá ser comunicada antes dos xoves pola federación correspondente, ou no seu caso, polo club por delegación da primeira. En dita solicitude será obrigatorio achegar o calendario oficial de competicións ou no seu defecto documento federativo acreditativo da data e hora para o uso de competición. Calquera solicitude enviada despois dese prazo non será atendida. A aplicación deste punto queda en suspenso para a Federación Galega de Fútbol no referente aos Campos de Fútbol de San Pedro de Visma, xa que hai un convenio regulador entre ambas institucións para ese tipo de usos na devandita instalación. III. Naqueles casos onde haxa unha coincidencia de solicitudes de horas e instalación, resolverase seguindo o seguinte orde de preferencia: 1. Que un dos clubs como mínimo sexa unha entidade con sede social na cidade da Coruña.2. O nivel de competición.3. Se estivesen ao mesmo nivel, daráselle preferencia ao club locatario de maior antigüidade de fundación. DISPOSICIÓN TRANSITORIA ÚNICA No suposto de que o día 1 de setembro de 2022 non houbese resolución definitiva da distribución de uso das instalacións, as entidades que participen na presente convocatoria manterán con carácter provisional os horarios de uso concedidos na actualidade ata que se dite a resolución definitiva da nova distribución das instalacións. A resolución da presente convocatoria levará consigo a revogación de calquera ocupación de instalación que sexa contraria á mesma. O uso das instalacións deportivas municipais estará condicionado ao cumprimento do que marque a normativa sanitaria vixente en cada momento. En A Coruña, a 3 de junio de 2022 O Xefe de Servizo de Deportes Mirian Fares Pell Dzhemal